محمد ایوب قادری

پروفیسر ڈاکٹر محمد ایوب قادری (پیدائش: 28 جولائی، 1926ء - وفات: 25 نومبر، 1983ء) پاکستان سے تعلق رکھنے والے اردو کے ممتاز محقق، مورخ، سوانح نگار، مترجم اور ماہرِ تعلیم تھے۔

حالات زندگی 
محمد ایوب قادری 28 جولائی، 1926ء کو اونالا، اتر پردیش، برطانوی ہندوستان میں پیدا ہوئے۔ انہوں نے فارسی کی تعلیم اپنے والد مولوی مشیت اللہ قادری اور عربی کی تعلیم حکیم عبد الغفور جو ان کے آبائی علاقے کے مشہور عالم اور بزرگ تھے، سے حاصل کی۔ انہوں نے انٹرمیڈیٹ کا امتحان پاکستان ہجرت سے پہلے 1950ء میں اپنے ننھیال بدایوں سے پاس کیا اور پاکستان آ گئے۔ پاکستان میں ابتداً سندھ کے ضلع دادو اور پھر کراچی میں مستقل سکونت اختیات کی۔ 1956ء میں وفاقی اردو کالج سے بی اے کیا اور پاکستان ہسٹاریکل سوسائٹی میں بطور  ریسرچ آفیسر منسلک ہو گئے۔1962ء میں انہوں نے کراچی یونیورسٹی سے ایم اے (اردو) کی ڈگری حاصل کی اور وفاقی اردو کالج میں لیکچرار مقرر ہوئے۔

ادبی خدمات 
محمد ایوب قادری کی تصانیف میں ارباب فضل و کمال بریلی، مولانا فیض احمد بدایونی، مخدوم جہانیاں جہاں گشت، مولانا محمد احسن نانوتوی، جنگ آزادی 1857ء اور  کاروان رفتہ کے نام سرِ فہرست ہیں۔ انہوں نے فارسی کی کئی اہم کتابوں کو بھی اردو کے قالب میں ڈھالا۔ ان میں تذکرہ علمائے ہند، مآثر الامراء، مجموعہ وصایا اربعہ، فرحت الناظرین اور طبقات اکبری شامل ہیں۔ اس کے علاوہ انہوں نے کئی اہم اور نادر کتابوں کے حواشی بھی تحریر کیے۔ انہوں نے اردو نثر کے ارتقا میں علما کا حصہ شمالی ہند میں 1857ء تک کے موضوع مقالہ تحریر کر کے پی ایچ ڈی کی ڈگری حاصل کی۔

تصانیف 
 لولوئے ازغیب (شیو لال) (ترتیب)
 علم و عمل جلد اول ( عبد القادر خانی،مولوی معین الدین افضل گڑھی) (ترجمہ)
 مقالات یوم عالمگیر
 عہد بنگش کی سیاسی، ثقافتی اور علمی تاریخ 
 مجموعہ وصایا اربعہ (ترجمہ) 
 جنگ آزادی 1857ء
 خط و خطاطی 
 سیرالعارفین (حامد بن فضل اللہ جمالی) (ترجمہ)
 ماثر الامرا-جلد اول، دوم، سوم (از صمصام الدولہ شاہنواز خان) (ترجمہ)
 طبقات اکبری (از خواجہ نظام الدین احمد) (ترجمہ)
 مولانا محمد احسن نانوتوی
 تبلیغی جماعت کا تاریخی جائزہ
 مرقع شہابی
 مخدوم جہانیاں جہاں گشت
 مولانا فیض احمد بدایونی
 تذکرہ علمائے ہند ( ترجمہ)
 اردو نثر کے ارتقا میں علما کا حصہ شمالی ہند میں 1857ء تک ( پی ایچ ڈی مقالہ)
 سید الطاف علی بریلوی:حیات و خدمات
 ارباب ِ فضل و کمال بریلی
 کاروان ِ رفتہ
 غالب اور عصر غالب

وفات 
ڈاکٹر محمد ایوب قادری 25 نومبر، 1983ء کو کراچی، پاکستان میں ٹریفک حادثے میں اپنے خالقِ حقیقی سے جاملے اور کراچی میں سخی حسن کے قبرستان میں سپردِ خاک ہوئے۔

حوالہ جات

خارجی روابط 
 محمد ایوب قادری پر ڈان کا ایک مضمون

1926ء کی پیدائشیں
1983ء کی وفیات
اردو سوانح نگار
اردو محققین
پاکستانی ماہرین تعلیم
پاکستانی مترجمین
پاکستانی محققین
پاکستانی مدونین
پاکستانی مسلم شخصیات
پاکستانی مورخین
کراچی کے مصنفین
وفاقی اردو یونیورسٹی کے فضلا
ضلع بریلی کی شخصیات